[Video] Wekker gaan al 13 jaar lank in die muur afArgieffoto (Foto: Alexas_Fotos, Pixabay) ŉ Gesin in Pittsburgh, Pennsylvania in Amerika, word elke dag herinner aan ŉ wekker wat in een van hul huis se mure vassit. Jerry Lynn, die huiseienaar, het verduidelik hy het 13 jaar gelede die wekker aan ŉ toutjie vasgemaak en dit van die tweede verdieping in ŉ huis deur ŉ ventilasieopening laat afsak om te bepaal waar hy ŉ gat in die muur in die sitkamer moet maak vir ŉ TV-koppeling. Hy het die wekker gestel om 10 minute later af te gaan. “Die volgende oomblik hoor ek hoe die wekker val toe dit van die toutjie losgekom het,” het hy verduidelik. “Ek het gedink dis nie ŉ probleem nie, want die wekker sou in elk geval afgaan.” Hy kon egter nie weer die wekker terugkry nie. “Ek het gedink, miskien sal die battery binne drie of vier maande pap word, so dis nie ŉ groot probleem nie. Dit was in September 2004. Die wekker gaan nog steeds elke dag af.” Die wekker lui daagliks om 19:50. Jerry se vrou, Sylvia, sê niksvermoedende gaste skrik gewoonlik wanneer die wekker begin lui. “Dit begin saggies met ŉ ‘beep beep beep beep” en dan word dit al hoe harder.” Die Lynn-gesin is nou al gewoond aan dié inwoner se bekende luitoon.